- Jeg er rimelig fortrøstningsfuld, men jeg vil skyde bjørnen, før jeg sælger skindet, siger Kim Edberg Andersen, der er spidskandidat for Nye Borgerlige i Nordjylland. Det er et tillægsmandat, som kommer Nye Borgerlige til gode, og aftalen er, at den kandidat, som får flest personlige stemmer, er den, som får pladsen i Folketinget. - Jeg har stået som spidskandidat, så jeg stod øverst, og det kan være en lille fordel, men hvis jeg bliver slået af John (Bjerg, red.) eller Brian (Nielsen, red.), så er det dem, der får den, siger han. Lovende takter I skrivende stund er der talt stemmer i Mariagerfjord-, Himmerland-, Brønderslev- og Frederikshavnkredsen, og her har Kim Edberg Andersen fået klart flest stemmer. - For os i Nordjylland er det vigtigste, at vi bliver repræsenteret, så det er succeskriteriet, siger Kim Edberg Andersen. Både på landsplan og i Nordjyllands Storkreds er Nye Borgerlige gået frem siden sidste valg. I Nordjylland har partiet fået 3,5 procent af stemmerne, og det er 1,5 procentpoint bedre end 2019. På landsplan er partiet steget fra 2,4- til 3,7 procent. - Jeg havde selv håbet på fire procent, men vi har fået et godt valg, og vi er gået frem. Det er fint, men der er mange ting, vi skal gøre bedre, siger Kim Edberg Andersen. Fire ugers valgkamp er forbi, og Kim Edberg Andersen kan se tilbage på en valgkamp, hvor der har været hård konkurrence. - Når Inger vælger at stille op oppe ved os, så er det op ad bakke. Plus der er seks-syv ministre, så 3,5 procent er godt, siger han.

Opsummering:
Nye Borgerlige får efter alt at dømme for første gang et nordjysk folketingsmedlem, og den plads uddeles til den, som får flest personlige stemmer.